Tirsdag formiddag nedlagde lærerne på Bangsbostrand Skole arbejdet i en time, det skriver Kanal Frederikshavn.

Efter arbejdsnedlæggelsen har enigt lærerkollegium formuleret følgende. Vi udtrykker vores bekymring over de udmeldte besparelser på skoleområdet. Ved et fagligt møde af én lektions varighed tilkendegav lærerne specielt en bekymring for de pædagogiske konsekvenser, der tegner sig for eleverne. Konkret forudser man, at besparelserne vil medføre væsentlige forringelser af undervisningen på skolerne. Blandt andet: o Sammenlægning af klasser, så elevtal på 28 bliver standard o Mindre tid til den enkelte elev og dennes forældre o Vejledende timetal reduceres til minimumstimetallet o Bortskaffelse af valgfag og holddannelse o Ingen eller begrænset støtte til en voksende gruppe af elever med særlige behov o Nedskæring på kerneområder som: AKT, specialundervisning, lektiecafé, dansk som andet-sprog, osv. Lærerne stiller sig desuden uforstående overfor modsætningen mellem de politiske udmeldinger, der handler om kvalitet i undervisningen, og de udmeldinger, der udelukkende beskæftiger sig med økonomi - uden tanke på kvaliteten og de konsekvenser, det får for eleverne. Tillidsmand for lærerne, Anne Vibeke Ellesøe, fortæller til TV2/NORD, at lærerne fra i morgen arbejder som de plejer. Talsmand for lærerne, Jesper Larsen, fortæller til TV2/Nord, at de nu kontakter de øvrige lærere i Frederikshavn Kommune, med det formål, at få stablet en fælles protest på benene. Protesten skulle i så fald finde sted foran Frederikshavn Rådhus torsdag.